## Ivace+i concedix 70.000 euros a la Federació de Polígons Empresarials per a impulsar i millorar les àrees industrials de la Comunitat Valenciana

*** Dins de les accions dutes a terme, destaca la celebració de jornades per a constituir EGM, la III edició del Curs Superior de Direcció de Parcs Empresarials i l’entrega de distintius a les àrees industrials avançades
* La col·laboració entre l’Ivace i la Federació de Polígons Empresarials de la Comunitat Valenciana (Fepeval) facilita la promoció dels parcs empresarials i incrementa la competitivitat de les empreses**

Ivace+i ha concedit 70.000 euros a la Federació de Polígons Empresarials de la Comunitat Valenciana, Fepeval, per al desenvolupament de 14 actuacions que han permés impulsar i millorar la qualitat de les àrees industrials de la Comunitat Valenciana durant l’exercici 2023.

Esta subvenció, publicada en el *Diari Oficial de la Generalitat Valenciana* (DOGV), suposa un increment del 40 % respecte a l’any anterior i ha permés la realització d’accions per a donar a conéixer la Llei d’àrees industrials entre les quals es troba la tercera edició del Curs Superior de Direcció de Parcs Empresarials impartit per la Universitat d’Alacant i la celebració de nou jornades informatives per a assessorar els ajuntaments en la constitució d’entitats de gestió i modernització (EGM).

Així mateix, s’han dut a terme tres reunions, una en cada província de la Comunitat Valenciana, amb el Col·legi de Secretaris, Interventors i Tresorers de l’Administració Local (COSITAL), centrades en la gestió dels parcs empresarials, i la celebració d’un esdeveniment per a l’entrega dels distintius a les àrees industrials avançades.

La consellera d’Innovació, Indústria, Comerç i Turisme i presidenta d’Ivace+i, Nuria Montes, ha subratllat que la col·laboració d’Ivace+i i Fepeval per al desenvolupament d’estes accions “està contribuint a millorar la gestió, modernització i promoció de les àrees industrials de la Comunitat Valenciana, incrementant així la competitivitat de les empreses i la creació d’ocupació”.

**Curs Direcció Parcs**

Ivace+i ha finançat per tercer any consecutiu el Programa Superior de Direcció de Parcs Empresarials, que s’ha impartit a la Universitat d’Alacant.

Este programa superior, pioner a Espanya, ha complit tots els seus objectius i ha contribuït a la professionalització de la gestió i direcció de les àrees empresarials en impartir coneixements pràctics i dotar de les ferramentes necessàries per a optimitzar la labor que desenvolupen els gestors.

La iniciativa, de 200 hores lectives en modalitat semipresencial, dona resposta a la necessitat de proporcionar una formació específica per al desenvolupament de la professió de gestió dels empresarials i és un exemple de l’aposta per les àrees industrials la qual cosa contribuïx a la seua professionalització, la seua competitivitat i creixement.

**Jornades assessorament sobre EGM**

Durant 2023 s’han celebrat jornades informatives d’assessorament dirigides a empresaris, propietaris i ajuntaments per a la constitució d’EGM que han tingut lloc a les localitats de Callosa d’en Segura, Monòver, la Vila Joiosa, Sant Vicent del Raspeig, l’Eliana, Foios, Peníscola, Sedaví i Orpesa, així com l’elaboració d’un pla de treball per a la creació d’una EGM en les àrees industrials d’estos municipis.

L’Entitat de Gestió i Modernització és una nova figura jurídica a Espanya recollida en la Llei d’àrees industrials que s’està implantant a la Comunitat Valenciana i que oferix una oportunitat de creixement per als parcs empresarials.

Es constituïx entre les associacions empresarials/empreses/entitats de conservació de manera voluntària. Permet millorar els servicis i les infraestructures de les àrees industrials per a fer-les més competitives i atractives per a la implantació de nous projectes i beneficiar també les empreses ja instal·lades. Actualment la Comunitat Valenciana té 24 entitats de gestió i modernització constituïdes.

**Reunions Cosital**

De la mateixa manera, en 2023 han tingut lloc trobades entre l’Ivace, Fepeval i el Col·legi de Secretaris, Interventors i Tresorers de l’Administració Local (Cosital), en cada una de les províncies de la Comunitat Valenciana en les quals s’ha abordat sobre la gestió dels parcs empresarials, i especialment sobre les entitats de gestió i modernització. Així, s’han celebrat reunions de treball amb Cosital a les ciutats d’Alacant, Onda i Paterna.

**Distintius àrees avançades**

Una altra de les actuacions finançades per l’Ivace ha sigut la celebració d’un esdeveniment per l’entrega de guardons a les àrees industrials avançades de la Comunitat Valenciana, que va tindre lloc el passat 15 de gener a la Institució Firal Alacantina (IFA).

Este acte ha suposat un reconeixement molt significatiu a l’esforç que els ajuntaments i les entitats de gestió i modernització estan realitzant per a impulsar els estàndards d’excel·lència de les seues àrees industrials.

En l’acte es van guardonar les sis primeres àrees industrials de la Comunitat Valenciana que corresponen a Les Talaies d’Alacant, Cotes Baixes d’Alcoi, Cotes d’Algemesí, Parc Industrial Joan Carles I d’Almussafes i Fuente del Jarro i València Parc Tecnològic de Paterna.

Fecha: 11/03/2024